Απόφαση του Δικαστηρίου (τέταρτο τμήμα) της 24ης Οκτωβρίου 1996. - H. J. A. M. van Iersel (σύνδικος πτωχεύσεως της Pluimvee- en wildverwerkende industrie De Venhorst BV) κατά Staatssecretaris van Landbouw, Natuurbeheer en Visserij. - Αίτηση για την έκδοση προδικαστικής αποφάσεως: College van Beroep voor het Bedrijfsleven - Κάτω Χώρες. - Υγειονομικές επιθεωρήσεις και έλεγχοι - Περιστάσεις υπό τις οποίες μια επιχείρηση είναι υποχρεωμένη να καταβάλει τέλη σχετικά με εργασίες τεμαχισμού. - Υπόθεση C-86/94.



Συλλογή της Νομολογίας του Δικαστηρίου 1996 σελίδα I-05261



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Γεωργία * Προσέγγιση των νομοθεσιών στον τομέα των υγειονομικών επιθεωρήσεων * Χρηματοδότηση των υγειονομικών επιθεωρήσεων και ελέγχων των νωπών κρεάτων * Οδηγία 85/73 * 'Υψος των τελών που ορίζει η απόφαση 88/408 * Τμήμα του τέλους που συνδέεται με τις εργασίες τεμαχισμού * Περιορισμός στις ποσότητες κρέατος που πράγματι αποστεώνονται ή τεμαχίζονται στο εργαστήριο τεμαχισμού

(Οδηγία 85/73 του Συμβουλίου απόφαση 88/408 του Συμβουλίου, άρθρο 3 PAR 1)

Περίληψη

Το άρθρο 3, παράγραφος 1, της αποφάσεως 88/408, σχετικά με το ύψος των τελών που πρέπει να εισπράττονται για τις υγειονομικές επιθεωρήσεις και ελέγχους των νωπών κρεάτων, σύμφωνα με την οδηγία 85/73 σχετικά με τη χρηματοδότησή τους, έχει την έννοια ότι το τμήμα του τέλους που αφορά τους ελέγχους και τις επιθεωρήσεις στις εργασίες τεμαχισμού επιβάλλεται μόνο για τα κρέατα που πράγματι αποστεώνονται ή τεμαχίζονται κατά τη φάση της παραγωγής μεταξύ της σφαγής του ζώου και της εναποθηκεύσεως του κρέατος και όχι για όλα τα κρέατα που βρίσκονται στο εργαστήριο τεμαχισμού, ανεξάρτητα από το αν τα κρέατα αυτά αποστεώνονται ή τεμαχίζονται εκεί.

Διάδικοι

Στην υπόθεση C-86/94,

που έχει ως αντικείμενο αίτηση του College van Beroep voor het Bedrijfsleven (Κάτω Χώρες) προς το Δικαστήριο, κατ' εφαρμογήν του άρθρου 177 της Συνθήκης ΕΚ, με την οποία ζητείται, στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ

Η. J. A. M. van Iersel (σύνδικος πτωχεύσεως της Pluimvee- en wildverwerkende industrie De Venhorst BV)

και

Staatssecretaris van Landbouw, Natuurbeheer en Visserij,

η έκδοση προδικαστικής αποφάσεως ως προς την ερμηνεία της αποφάσεως 88/408/ΕΟΚ του Συμβουλίου, της 15ης Ιουνίου 1988, σχετικά με το ύψος των τελών που πρέπει να εισπράττονται για τις υγειονομικές επιθεωρήσεις και ελέγχους των νωπών κρεάτων σύμφωνα με την οδηγία 85/73/ΕΟΚ (ΕΕ 1988, L 194, σ. 24),

ΤΟ ΔΙΚΑΣΤΗΡΙΟ (τέταρτο τμήμα),

συγκείμενο από τους J. L. Murray (εισηγητή), πρόεδρο τμήματος, Κ. Ν. Κακούρη και P. J. G. Kapteyn, δικαστές,

γενικός εισαγγελέας: F. G. Jacobs

γραμματέας: R. Grass

λαμβάνοντας υπόψη τις γραπτές παρατηρήσεις που κατέθεσαν:

* o H. J. A. M. van Iersel, σύνδικος πτωχεύσεως της Pluimvee- en wildverwerkende industrie De Venhorst BV, εκπροσωπούμενος από τον P. A. Wackie Eysten, δικηγόρο Χάγης,

* η Ολλανδική Κυβέρνηση, εκπροσωπουμένη από τον A. Bos, νομικό σύμβουλο στο Υπουργείο Εξωτερικών,

* η Επιτροπή των Ευρωπαϊκών Κοινοτήτων, εκπροσωπουμένη από τον T. van Rijn, νομικό σύμβουλο,

έχοντας υπόψη την έκθεση τoυ εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 30ής Νοεμβρίου 1995,

εκδίδει την ακόλουθη

Απόφαση

Σκεπτικό της απόφασης

1 Με διάταξη της 24ης Δεκεμβρίου 1993, η οποία περιήλθε στο Δικαστήριο στις 9 Μαρτίου 1994, το College van Beroep voor het Bedrijfsleven υπέβαλε, δυνάμει του άρθρου 177 της Συνθήκης ΕΚ, προδικαστικό ερώτημα ως προς την ερμηνεία της αποφάσεως 88/408/ΕΟΚ του Συμβουλίου, της 15ης Ιουνίου 1988, σχετικά με το ύψος των τελών που πρέπει να εισπράττονται για τις υγειονομικές επιθεωρήσεις και ελέγχους των νωπών κρεάτων σύμφωνα με την οδηγία 85/73/ΕΟΚ (ΕΕ 1988, L 194, σ. 24).

2 Το ζήτημα αυτό ανέκυψε στο πλαίσιο διαφοράς μεταξύ της εταιρίας Pluimvee- en wildverwerkende industrie De Venhorst (στο εξής: De Venhorst) και του Staatssecretaris van Landbouw, Natuurbeheer en Visserij (Ολλανδού Υπουργού Γεωργίας, Προστασίας του Φυσικού Περιβάλλοντος και Αλιείας) σχετικά με την καταβολή τελών για την επιθεώρηση εργαστηρίου τεμαχισμού. Μετά την πτώχευση της De Venhorst, ο δικηγόρος H. J. A. M. van Iersel, ορισθείς σύνδικος σύμφωνα με τις σχετικές ολλανδικές διατάξεις, υπεισήλθε στη θέση της προσφεύγουσας.

3 Η οδηγία 71/118/ΕΟΚ του Συμβουλίου, της 15ης Φεβρουαρίου 1971, περί υγειονομικών προβλημάτων στον τομέα των συναλλαγών νωπών κρεάτων πουλερικών (ΕΕ ειδ. έκδ. 03/006, σ. 116), όπως κατ' επανάληψη έχει έκτοτε τροποποιηθεί, προβαίνει στην προσέγγιση των διατάξεων των κρατών μελών περί υγειονομικών προδιαγραφών στον τομέα των κρεάτων πουλερικών στα σφαγεία και κατά τη διάρκεια της μεταφοράς τους. Το άρθρο 3, παράγραφος 1, της οδηγίας αυτής προβλέπει ότι κάθε χώρα αποστολής πρέπει να θέσει σε εφαρμογή σύστημα υγειονομικών επιθεωρήσεων και ελέγχων από κτηνιάτρους. Αντικείμενο αυτών των επιθεωρήσεων και ελέγχων είναι οι εγκαταστάσεις όπου πραγματοποιείται η επεξεργασία των κρεάτων, η επεξεργασία και η κατάσταση των κρεάτων αυτών καθαυτών.

4 Το άρθρο 3, παράγραφος 1, σημείο Β, της οδηγίας 71/118, όπως τροποποιήθηκε με την οδηγία 75/431/ΕΟΚ του Συμβουλίου, της 10ης Ιουλίου 1975 (ΕΕ ειδ. έκδ. 03/013, σ. 36), ορίζει:

"Β. Όταν πρόκειται για τμήματα σφαγίων ή αποστεωμένα κρέατα, αυτά πρέπει:

α) να έχουν τεμαχισθεί σε εργαστήριο τεμαχισμού εγκεκριμένο και ελεγχόμενο, σύμφωνα με το άρθρο 5 παράγραφος 1

β) να έχουν τεμαχισθεί και ληφθεί στα πλαίσια τηρήσεως των προδιαγραφών του κεφαλαίου VIII του παραρτήματος I και να προέρχονται:

* είτε από νωπά κρέατα ζώων που έχουν σφαγεί στο κράτος μέλος και που ανταποκρίνονται στις προδιαγραφές της παρούσας οδηγίας,

* είτε από εισαγόμενα νωπά κρέατα προελεύσεως άλλου κράτους μέλους και τα οποία ανταποκρίνονται στις προδιαγραφές της παρούσας οδηγίας,

* είτε από εισαγόμενα νωπά κρέατα προελεύσεως τρίτων χωρών σύμφωνα με τους όρους που προβλέπονται από τις κοινοτικές διατάξεις για την εισαγωγή νωπών κρεάτων πουλερικών προελεύσεως τρίτων χωρών

γ) να έχουν εναποθηκευθεί με συνθήκες που ανταποκρίνονται στις διατάξεις του κεφαλαίου XII του παραρτήματος I

δ) να έχουν υποβληθεί, σύμφωνα με τις διατάξεις του κεφαλαίου IX του παραρτήματος I, σε έλεγχο που διενεργείται από επίσημο κτηνίατρο

ε) να πληρούν τους όρους που αναφέρονται στο σημείο Α, υπό γ', ε', ζ' και η'."

5 Το κεφάλαιο VIII του παραρτήματος Ι, με τον τίτλο "Προδιαγραφές που αφορούν τα κρέατα που προορίζονται για τεμαχισμό", στο οποίο παραπέμπτει το άρθρο 3, παράγραφος 1, σημείο Β, στοιχείο β', της οδηγίας 71/118, όπως τροποποιήθηκε με την οδηγία 75/431, ορίζει τις προδιαγραφές για τα κρέατα που προορίζονται για τεμαχισμό. Το κεφάλαιο XII του παραρτήματος Ι, με τον τίτλο "Εναποθήκευση", στο οποίο παραπέμπει το άρθρο 3, παράγραφος 1, σημείο Β, στοιχείο γ', της οδηγίας 71/118, όπως τροποποιήθηκε με την οδηγία 75/431, καθορίζει τη θερμοκρασία στην οποία πρέπει να διατηρούνται τα νωπά κρέατα πουλερικών μετά την ψύξη.

6 Το κεφάλαιο IX του παραρτήματος Ι, με τον τίτλο "Υγειονομικός έλεγχος των τεμαχισμένων κρεάτων", στο οποίο παραπέμπει το άρθρο 3, παράγραφος 1, σημείο Β, στοιχείο δ', της οδηγίας 71/118, όπως τροποποιήθηκε με την οδηγία 75/431, ορίζει:

"41. Τα εργαστήρια τεμαχισμού υπόκεινται σε έλεγχο ο οποίος διενεργείται από επίσημο κτηνίατρο.

42. Ο έλεγχος του επισήμου κτηνιάτρου περιλαμβάνει τις ακόλουθες εργασίες:

α) έλεγχο του βιβλίου εισαγωγής νωπών κρεάτων και εξαγωγής τεμαχισμένων κρεάτων

β) υγειονομική επιθεώρηση των νωπών κρεάτων που υπάρχουν στο εργαστήριο τεμαχισμού

γ) έλεγχο της καθαριότητος των χώρων, των εγκαταστάσεων και των εργαλείων, καθώς και της υγιεινής του προσωπικού

δ) διενέργεια κάθε απαραιτήτου δειγματοληψίας προκειμένου να πραγματοποιηθούν οι εργαστηριακές εξετάσεις που έχουν ως σκοπό την αποκάλυψη, επί παραδείγματι, της παρουσίας επιβλαβών μικροβίων, προσθετικών ή άλλων μη επιτρεπομένων χημικών ουσιών. Τα αποτελέσματα των εξετάσεων αυτών καταγράφονται σε βιβλίο

ε) κάθε άλλο έλεγχο που κρίνεται χρήσιμος για την τήρηση των διατάξεων της οδηγίας."

7 Μέχρι την έκδοση της οδηγίας 85/73/ΕΟΚ του Συμβουλίου, της 29ης Ιανουαρίου 1985, για τη χρηματοδότηση των υγειονομικών επιθεωρήσεων και ελέγχων των νωπών κρεάτων και των κρεάτων πουλερικών (ΕΕ L 32, σ. 14), κάθε κράτος μέλος ρύθμιζε μόνο του το ζήτημα της χρηματοδοτήσεως των επιθεωρήσεων και ελέγχων που ορίζονται στην οδηγία 71/118. Εκτιμώντας ότι η κατάσταση αυτή μπορούσε να επηρεάσει τους όρους ανταγωνισμού εντός της Κοινότητας, το Συμβούλιο, με την οδηγία 85/73, προέβλεψε εναρμονισμένους κανόνες χρηματοδοτήσεως αυτών των επιθεωρήσεων και ελέγχων. Το άρθρο 1, παράγραφος 1, πρώτη παύλα, της οδηγίας αυτής ορίζει τα εξής:

"Τα κράτη μέλη μεριμνούν ώστε από 1ης Ιανουαρίου 1986:

* να εισπράττεται, κατά τη σφαγή των ζώων που αναφέρονται στην παράγραφο 2, τέλος για τα έξοδα που προκύπτουν από επιθεωρήσεις και υγειονομικούς ελέγχους."

8 Το άρθρο 2, παράγραφος 1, της οδηγίας 85/73 προβλέπει, μεταξύ άλλων, ότι το Συμβούλιο καθορίζει τα κατ' αποκοπήν τέλη, τις λεπτομέρειες και τις αρχές εφαρμογής της οδηγίας καθώς και τις περιπτώσεις που εξαιρούνται.

9 Το Συμβούλιο στη συνέχεια εξέδωσε την απόφαση 88/408.

10 Τα προβλεπόμενα από την απόφαση 88/408 τέλη καλύπτουν το σύνολο των επιθεωρήσεων και υγειονομικών ελέγχων. Η απόφαση αυτή ορίζει ότι οι αρχές των κρατών μελών εισπράττουν ένα ποσό για το σύνολο των επιθεωρήσεων για τη σφαγή των πουλερικών (άρθρο 2, παράγραφος 3), για τις διοικητικές δαπάνες και για την ανίχνευση καταλοίπων (άρθρο 2, παράγραφος 4), καθώς και για τους ελέγχους και επιθεωρήσεις που αφορούν τις εργασίες τεμαχισμού (άρθρο 3). Το άρθρο 4 της αποφάσεως 88/408 προβλέπει ότι τα κράτη μέλη εισπράττουν ποσό που αντιστοιχεί στο πραγματικό κόστος που απαιτείται για τη διενέργεια ελέγχου ή επιθεωρήσεως της εισόδου και εξόδου των προς αποθήκευση κρεάτων.

11 Το άρθρο 5, παράγραφος 1, της αποφάσεως 88/408 ορίζει ότι το ποσό που αναφέρεται στο άρθρο 2 αντικαθιστά κάθε άλλη υγειονομική φορολογική επιβάρυνση ή τέλος που εισπράττεται από τις εθνικές, περιφερειακές, δημοτικές ή κοινοτικές αρχές των κρατών μελών για τις επιθεωρήσεις και τους ελέγχους των νωπών κρεάτων που αναφέρονται στο άρθρο 1 και για την πιστοποίησή τους.

12 Το άρθρο 6, παράγραφος 1, της αποφάσεως 88/408 προβλέπει ότι το τέλος βαρύνει το φυσικό ή νομικό πρόσωπο για λογαριασμό του οποίου γίνονται οι εργασίες σφαγής, τεμαχισμού ή αποθηκεύσεως.

13 Το άρθρο 3 της αποφάσεως 88/408 έχει ως εξής:

"1. Το τμήμα του τέλους που καλύπτει τους ελέγχους και τις επιθεωρήσεις που συνδέονται με τις εργασίες τεμαχισμού που αναφέρονται στο άρθρο 3, παράγραφος 1, σημείο Β, της οδηγίας 64/433/ΕΟΚ και στο άρθρο 3, παράγραφος 1, σημείο Β, στοιχείο β', της οδηγίας 71/118/ΕΟΚ, ορίζεται κατ' αποκοπή σε 3 ECU ανά τόνο κρέατος με κόκαλα προς αποστέωση που προορίζεται για τεμαχισμό.

2. Το ποσό που αναφέρεται στην παράγραφο 1 προστίθεται στα ποσά που αναφέρονται στο άρθρο 2, παράγραφος 1.

3. Οι διατάξεις του άρθρου 2, παράγραφοι 2 και 5, εφαρμόζονται κατ' αναλογία.

4. Αν οι εργασίες τεμαχισμού πραγματοποιούνται στην εγκατάσταση στην οποία λαμβάνονται τα κρέατα, τα ποσά που προβλέπονται στην παράγραφο 1 μειώνονται έως 50 %."

14 Η οδηγία 71/118 τροποποιήθηκε εκ νέου με την οδηγία 92/116/ΕΟΚ του Συμβουλίου, της 17ης Δεκεμβρίου 1992 (ΕΕ 1993, L 62, σ. 1). Η οδηγία 92/116 έπρεπε να μεταφερθεί στο ολλανδικό δίκαιο από το Βασίλειο των Κάτω Χωρών μέχρι την 1η Ιανουαρίου 1994, οπότε δεν έχει εφαρμογή στην κύρια δίκη.

15 Ο ολλανδικός κανονισμός του 1985, περί υγειονομικών ελέγχων και εμπορίας νωπών κρεάτων πουλερικών (στο εξής: εθνικός κανονισμός), τον οποίο εξέδωσε στις 20 Ιουνίου 1985 ο Ολλανδός Υπουργός Γεωργίας, Προστασίας του Φυσικού Περιβάλλοντος και Αλιείας δυνάμει των άρθρων 13, παράγραφοι 1 και 2, 19, παράγραφος 1, και 26 του ολλανδικού νόμου περί γεωργίας, όπως έχει τροποποιηθεί με τον κανονισμό της 13ης Δεκεμβρίου 1990, ο οποίος εκδόθηκε προς εκτέλεση της αποφάσεως 88/408, προβλέπει μεταξύ άλλων:

"Άρθρο 22a

1. Για τους πραγματοποιούμενους κατά τις ώρες λειτουργίας υγειονομικούς ελέγχους, το εγκεκριμένο σύμφωνα με το άρθρο 16 εργαστήριο τεμαχισμού οφείλει να καταβάλει τέλος 6,97 ολλανδικά φιορίνια (HFL) ανά τόνο κρέατος με κόκαλα προς αποστέωση που προορίζεται για τεμαχισμό.

2. Κατά παρέκκλιση από τις διατάξεις της παραγράφου 1, το τέλος ανέρχεται σε 3,50 HFL ανά τόνο κρέατος προς αποστέωση, όταν τεμαχίζεται στις εγκαταστάσεις όπου έχει παραληφθεί το κρέας."

16 Η De Venhorst, μέχρις ότου κηρύχθηκε σε πτώχευση, εκμεταλλευόταν σφαγείο πουλερικών και ασχολούνταν με την εμπορία πουλερικών.

17 Η διαδικασία παραγωγής στο σφαγείο άρχιζε με τη σφαγή ζώντων πουλερικών και περατωνόταν με την αποθήκευση πουλερικών τα οποία είχαν υποστεί αποπτέρωση και εκσπλαχνισμό, είχαν ταξινομηθεί κατά βάρος και συσκευασθεί με πλαστικό περίβλημα. Το 95 % περίπου των πουλερικών που σφάζονταν στο σφαγείο της προσφεύγουσας της κύριας δίκης δεν ήσαν τεμαχισμένα και αποστεωμένα, αλλά αποθηκεύονταν υπό μορφή πλήρους πουλερικού. Η De Venhorst τεμάχιζε και αποστέωνε μόνον τα πουλερικά που δεν έφθαναν σε ορισμένο βάρος και ήσαν κατώτερης ποιότητας. Όλες οι εργασίες σφαγής, αποπτερώσεως, εκσπλαχνισμού, ταξινομήσεως, ζυγίσεως, τεμαχισμού, συσκευασίας και εναποθηκεύσεως των πουλερικών πραγματοποιούνταν εντός του ιδίου χώρου.

18 Με τέσσερις αποφάσεις εκδοθείσες στις 10 Απριλίου 1991, 8 Ιουλίου 1991, 24 Ιανουαρίου 1992 και 18 Φεβρουαρίου 1992, δυνάμει του εθνικού κανονισμού, ο περιφερειακός διευθυντής του Rijkdienst voor de keuring van Vee en Vlees (ολλανδική υπηρεσία επιθεωρήσεως ζώων και κρεάτων, στο εξής: RVV) αξίωσε από την προσφεύγουσα της κύριας δίκης την καταβολή τελών για υγειονομικές επιθεωρήσεις όσον αφορά τα στάδια της παραγωγικής διαδικασίας που αντιστοιχούν στη σφαγή, στον τεμαχισμό καθώς και στην εναποθήκευση. Η εκκρεμής ενώπιον του αιτούντος δικαστηρίου διαφορά αφορά μόνον τα εισπραττόμενα τέλη για τη φάση της παραγωγικής διαδικασίας η οποία πραγματοποιούνταν σε εργαστήριο τεμαχισμού.

19 Από τη διάταξη περί παραπομπής προκύπτει ότι η RVV υπολόγισε το τμήμα των τελών για την επιθεώρηση των εργασιών τεμαχισμού με βάση το βάρος του συνόλου των πουλερικών τα οποία βρίσκονταν στον χώρο εντός του οποίου εκτελούνταν οι εργασίες τεμαχισμού.

20 Η De Venhorst έκρινε ότι αυτή η βάση υπολογισμού ήταν άδικη, καθόσον μόνον το 5 % των πουλερικών που τοποθετούνταν στον χώρο αυτό τεμαχιζόταν και αποστεωνόταν. Ως εκ τούτου, άσκησε προσφυγή κατά των αποφάσεων του RVV ενώπιον του Ολλανδού Υπουργού Γεωργίας, Προστασίας του Φυσικού Περιβάλλοντος και Αλιείας, ο οποίος την απέρριψε.

21 Θεωρώντας ότι η φράση "κρέας με κόκαλα προς αποστέωση που προορίζεται για τεμαχισμό" στο άρθρο 22a, παράγραφος 1, του εθνικού κανονισμού και στο άρθρο 3 της αποφάσεως 88/408 υπονοεί ότι το τέλος επιβάλλεται μόνο για το κρέας με κόκαλα το οποίο πράγματι τεμαχίζεται εντός του εργαστηρίου τεμαχισμού, η προσφεύγουσα της κύριας δίκης άσκησε έφεση κατά της αποφάσεως αυτής ενώπιον του College van Beroep voor het Bedrijfsleven.

22 Εκτιμώντας ότι η διαφορά θέτει ζήτημα ερμηνείας του άρθρου 3, παράγραφος 1, της αποφάσεως 88/408, το αιτούν δικαστήριο αποφάσισε να αναστείλει τη διαδικασία και να υποβάλει στο Δικαστήριο το εξής προδικαστικό ερώτημα:

"'Εχει το άρθρο 3, παράγραφος 1, της αποφάσεως 88/408/ΕΟΚ του Συμβουλίου, της 15ης Ιουνίου 1988, την έννοια ότι το προβλεπόμενο στη διάταξη αυτή τμήμα του τέλους οφείλεται αποκλειστικά για κρέας το οποίο κατά τη φάση της παραγωγής μεταξύ της σφαγής του ζώου και της αποθηκεύσεως του κρέατος πράγματι αποστεώνεται ή τεμαχίζεται ή έχει η διάταξη αυτή την έννοια ότι το τέλος οφείλεται για όλο το κρέας το οποίο παραλαμβάνεται από το εργαστήριο τεμαχισμού, ανεξάρτητα από το αν υπόκειται εντός του εργαστηρίου αυτού σε οποιαδήποτε επεξεργασία υπό μορφή αποστεώσεως ή τεμαχισμού;

Σε περίπτωση που η διάταξη αυτή πρέπει να ερμηνευθεί κατ' άλλο τρόπο, ποια θα είναι τότε η ορθή ερμηνεία;"

23 Με το ερώτημα αυτό, το αιτούν δικαστήριο κατ' ουσίαν ζητεί να πληροφορηθεί αν το προβλεπόμενο στο άρθρο 3, παράγραφος 1, της αποφάσεως 88/408 τμήμα του τέλους, το οποίο εισπράττεται για τους ελέγχους και τις επιθεωρήσεις στις εργασίες τεμαχισμού, πρέπει να υπολογίζεται με βάση τις ποσότητες κρέατος πουλερικών που πράγματι αποστεώνονται και τεμαχίζονται κατά τη φάση της παραγωγής μεταξύ της σφαγής του ζώου και της εναποθηκεύσεως του κρέατος ή με βάση το σύνολο των κρεάτων που βρίσκονται στον χώρο εντός του οποίου εκτελούνται οι εργασίες τεμαχισμού.

24 Πρέπει να υπομνηστεί ότι η απόφαση 88/408 αφορά μόνον τα ποσά των εισπρακτέων τελών για τις επιθεωρήσεις και ελέγχους που απαριθμούνται στην οδηγία 71/118, όπως έχει τροποποιηθεί με την οδηγία 75/431, και τη βάση υπολογισμού των τελών αυτών. Κατ' ουσίαν, η απόφαση δεν ασκεί καμιά επιρροή επί των εκτιθεμένων στην εν λόγω οδηγία υποχρεώσεων επιθεωρήσεως και ελέγχου.

25 Το άρθρο 3, παράγραφος 1, της αποφάσεως 88/408 καθορίζει το τμήμα του τέλους που καλύπτει τους ελέγχους και επιθεωρήσεις επί των προβλεπομένων στο άρθρο 3, παράγραφος 1, σημείο Β, στοιχείο β', της οδηγίας 71/118, όπως αυτή έχει τροποποιηθεί με την οδηγία 75/431, εργασιών τεμαχισμού. Το τέλος αυτό ορίζεται κατ' αποκοπήν σε 3 ECU ανά τόνο κρέατος με κόκαλα προς αποστέωση που προορίζεται για τεμαχισμό. Το άρθρο 3, παράγραφος 1, σημείο Β, στοιχείο β', της οδηγίας 71/118, όπως έχει τροποποιηθεί με την οδηγία 75/431, διευκρινίζει ότι, όταν πρόκειται για τμήματα σφαγίων ή αποστεωμένα κρέατα, αυτά πρέπει να έχουν τεμαχιστεί και ληφθεί τηρουμένων των προδιαγραφών του κεφαλαίου VIII του παραρτήματος Ι. Το κεφάλαιο VIII του παραρτήματος Ι ορίζει τις προδιαγραφές για τα κρέατα που προορίζονται για τεμαχισμό. Καθορίζει, μεταξύ άλλων, τους χώρους εντός των οποίων πρέπει να τοποθετούνται τα προοριζόμενα για τεμαχισμό νωπά κρέατα και επιβάλλει, αμέσως μετά τον προβλεπόμενο τεμαχισμό και συσκευασία, τη μεταφορά των κρεάτων σε ψυγείο.

26 Ειδικότερα, το άρθρο 3, παράγραφος 1, σημείο Β, στοιχείο δ', της οδηγίας 71/118, όπως αυτή έχει τροποποιηθεί με την οδηγία 75/431, καθώς και το κεφάλαιο IX του παραρτήματός της Ι στο οποίο παραπέμπει καθορίζουν τους διενεργητέους στο εργαστήριο τεμαχισμού ελέγχους. Το άρθρο 3, παράγραφος 1, σημείο Β, στοιχείο δ', επιβάλλει τα τμήματα σφαγίων ή αποστεωμένα κρέατα να υπόκεινται, σύμφωνα με τις διατάξεις του κεφαλαίου IX, σε έλεγχο που διενεργείται από επίσημο κτηνίατρο.

27 Το κεφάλαιο IX του παραρτήματος Ι της οδηγίας 71/118, όπως αυτή έχει τροποποιηθεί με την οδηγία 75/431, το οποίο καθορίζει τους ελέγχους και επιθεωρήσεις επί των εργασιών τεμαχισμού, φέρει τον τίτλο "Υγειονομικός έλεγχος των τεμαχισμένων κρεάτων". Το κεφάλαιο αυτό προβλέπει έλεγχο από επίσημο κτηνίατρο του βιβλίου εισαγωγής νωπών κρεάτων και εξαγωγής τεμαχισμένων κρεάτων καθώς και επιθεώρηση των νωπών κρεάτων που βρίσκονται στο εργαστήριο τεμαχισμού. Προβλέπει επίσης έλεγχο της καθαριότητας των χώρων, τη διενέργεια κάθε απαραίτητης δειγματοληψίας προκειμένου να πραγματοποιηθούν οι αναγκαίες εργαστηριακές εξετάσεις και κάθε άλλο έλεγχο που ο επίσημος κτηνίατρος κρίνει χρήσιμο για την τήρηση των διατάξεων της οδηγίας.

28 Το ύψος των εισπρακτέων τελών για τις επιθεωρήσεις και ελέγχους που ορίζει το κεφάλαιο IX του παραρτήματος Ι διέπεται από τις διατάξεις του άρθρου 3, παράγραφος 1, της αποφάσεως 88/408. Το άρθρο αυτό αποτελεί τη μόνη διάταξη η οποία ορίζει τα ποσά των εισπρακτέων τελών για επιθεωρήσεις και ελέγχους επί των εργασιών τεμαχισμού. Η εφαρμογή του εν λόγω άρθρου περιορίζεται ρητά στα κρέατα προς αποστέωση που προορίζονται για τεμαχισμό. Επομένως, τα εισπρακτέα τέλη για τις επιθεωρήσεις και ελέγχους που ορίζονται στο κεφάλαιο IX του παραρτήματος Ι της οδηγίας 71/118, όπως αυτή έχει τροποποιηθεί με την οδηγία 75/431, πρέπει επίσης να περιορίζεται στις επιθεωρήσεις και ελέγχους που αφορούν τις ποσότητες κρέατος πουλερικών που πράγματι τεμαχίστηκαν και αποστεώθηκαν.

29 Η παρουσία του κρέατος στο εργαστήριο τεμαχισμού δεν αποτελεί τον γενεσιουργό λόγο επιβολής του τέλους. Κάθε τμήμα του προβλεπομένου στην απόφαση 88/408 τέλους υπολογίζεται με βάση το βάρος του κρέατος. Το άρθρο 3, παράγραφος 1, της αποφάσεως 88/408 διευκρινίζει ότι το τέλος που καλύπτει τους ελέγχους και τις επιθεωρήσεις που συνδέονται με τις εργασίες τεμαχισμού υπολογίζεται με βάση το βάρος του κρέατος με κόκαλα προς αποστέωση που προορίζεται για τεμαχισμό. Επομένως, το τέλος αυτό επιβάλλεται μόνον όσον αφορά το κρέας με κόκαλα που πράγματι τεμαχίζεται εντός του εργαστηρίου τεμαχισμού.

30 Εντούτοις, η Ολλανδική Κυβέρνηση φρονεί ότι σκοπός του κανονισμού είναι να μετακυλίσει όλα τα συμφυή με τις υγειονομικές επιθεωρήσεις και ελέγχους στις εργασίες τεμαχισμού έξοδα στο πρόσωπο προς όφελος του οποίου πραγματοποιούνται τα έξοδα αυτά. Η Ολλανδική Κυβέρνηση θεωρεί ότι, αν δεν υιοθετηθεί η άποψη ότι το τέλος οφείλεται για όλα τα κρέατα που βρίσκονται στο εργαστήριο τεμαχισμού, ανεξάρτητα από το αν αποστεώνονται ή τεμαχίζονται, αυτό θα είχε ως αποτέλεσμα, οσάκις τα εισερχόμενα στο εργαστήριο τεμαχισμού κρέατα δεν τεμαχίζονται ή δεν αποστεώνονται εκεί, ότι το κόστος των ελέγχων και των επιθεωρήσεων κατά τη φάση της παραγωγής μεταξύ της σφαγής και της εναποθηκεύσεως δεν θα μετακυλιόταν μέσω του τέλους και θα εξακολουθούσε να βαρύνει τα κράτη μέλη.

31 Το επιχείρημα αυτό πρέπει να απορριφθεί.

32 Όπως έχει ήδη ειπωθεί, η απόφαση 88/408 ορίζει τα ποσά των εισπρακτέων τελών για επιθεωρήσεις και ελέγχους επί των εργασιών τεμαχισμού. Το άρθρο 2, παράγραφος 2, της αποφάσεως αυτής προβλέπει μόνον ορισμένες περιπτώσεις κατά τις οποίες τα κράτη μέλη μπορούν να παρεκκλίνουν από τα ποσά αυτά. Εν όψει της διατάξεως αυτής, δεν μπορεί να τίθεται ζήτημα, για ένα κράτος μέλος το οποίο φρονεί ότι τα κατ' αποκοπήν οριζόμενα στην απόφαση ποσά δεν αρκούν για την κάλυψη των συμφυών με τις επιθεωρήσεις και ελέγχους εξόδων, να ερμηνεύει το άρθρο 3, παράγραφος 1, της αποφάσεως 88/408 κατά τον υποστηριζόμενο από την Ολλανδική Κυβέρνηση τρόπο, γιατί κατά τα λοιπά η ερμηνεία αυτή είναι ασυμβίβαστη με τον σκοπό της διατάξεως αυτής.

33 Εν όψει όλων των ανωτέρω σκέψεων, πρέπει να δοθεί η απάντηση ότι το άρθρο 3, παράγραφος 1, της αποφάσεως 88/408 έχει την έννοια ότι το προβλεπόμενο από τη διάταξη αυτή τμήμα του τέλους επιβάλλεται μόνο για τα κρέατα που πράγματι αποστεώνονται ή τεμαχίζονται κατά τη φάση της παραγωγής μεταξύ της σφαγής του ζώου και της εναποθηκεύσεως του κρέατος.

Απόφαση για τα δικαστικά έξοδα

Επί των δικαστικών εξόδων

34 Τα έξοδα στα οποία υποβλήθηκαν η Ολλανδική Κυβέρνηση και η Επιτροπή των Ευρωπαϊκών Κοινοτήτων, που κατέθεσαν παρατηρήσεις στο Δικαστήριο, δεν αποδίδονται. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (τέταρτο τμήμα),

κρίνοντας επί του ερωτήματος που του υπέβαλε με διάταξη της 24ης Δεκεμβρίου 1993 το College van Beroep voor het Bedrijfsleven, αποφαίνεται:

Tο άρθρο 3, παράγραφος 1, της αποφάσεως 88/408/ΕΟΚ του Συμβουλίου, της 15ης Ιουνίου 1988, σχετικά με το ύψος των τελών που πρέπει να εισπράττονται για τις υγειονομικές επιθεωρήσεις και ελέγχους των νωπών κρεάτων σύμφωνα με την οδηγία 85/73/ΕΟΚ, έχει την έννοια ότι το προβλεπόμενο από τη διάταξη αυτή τμήμα του τέλους επιβάλλεται μόνο για τα κρέατα που πράγματι αποστεώνονται ή τεμαχίζονται κατά τη φάση της παραγωγής μεταξύ της σφαγής του ζώου και της εναποθηκεύσεως του κρέατος.